Nóg ŉ verdagte vas na oudskoolhoof se moordGona en Logan Pillay. Foto: Facebook ŉ Tweede verdagte is in hegtenis geneem in verband met die moord op Gona Pillay (63), ŉ oudskoolhoof van Silverglen, Chatsworth, in KwaZulu-Natal. Kapt. Nqobile Gwala, woordvoerder van die polisie, het gesê ŉ 30-jarige verdagte is Saterdagaand in die Umbumbulu-gebied in hegtenis geneem. “Hy sal in die hof verskyn sodra hy aangekla is,” het sy gesê. Die eerste verdagte, ŉ 24-jarige man, is Donderdag in hegtenis geneem. Gwala het vroeër gesê daar is tydens die inhegtenisneming op die vermoedelike moordwapen en die Pillay-egpaar se motor, wat tydens die aanval gesteel is, beslag gelê. Maroela Media het vroeër berig Pillay en haar man, Logan (67), is Woensdag omstreeks 19:00 deur vier verdagtes in hul huis oorval en verskeie kere met ŉ skerp voorwerp gesteek. Die verdagtes het die huis, wat te koop is, binnegekom onder die voorwendsel dat hulle na die huis wou kyk. Pillay is op die toneel dood, terwyl Logan in ŉ ernstige toestand na ŉ hospitaal gehaas is. Plaaslike media het Vrydag berig die eerste verdagte wat in hegtenis geneem is werk as ŉ intern by ŉ bekende eiendomsmaatskappy. Die polisie wou egter nie oor hierdie bewering kommentaar lewer nie. Pillay was ŉ voormalige skoolhoof by die Southlands Secondary School.